**Сърцето за живота е родено...**

**Есе**

*Това, което правим приживе, отеква във вечността...*

От филма „Гладиатор“

Скъпи възрастни, днес вие ме поглеждате и умно ми казвате: „Учи, утре Ти ще градиш живота!“. Аз ви питам: „Знаете ли, че вие, пораснали хора, ме учите? Учите ме как в утрешния ден да шофирам и да не спирам на пешеходната пътека, на която сутрин с приятелката ми пресичаме. Учите ме как първо се носи кафето и бирата на големите хора, защото децата могат да чакат половин час за топлото си какао, което всъщност може и да не е много топло, защото те са деца… Учите ме, като ми подвиквате: „Ей, малката, дръпни се, че пречиш!“.

Днес аз ви преча, но утре, мили възрастни, вие ще ми пречите, защото аз се уча от вас! Каквото днес сърцата ви раждат, това утре децата ви правят! Защотооо, ние сме вашето бъдеще! Вие не само ни създадохте, но и ни съз-ДАВА-те!

Аз съм любопитна, всичко ми е интересно. Интересно ми е, когато се карате на опашката. Интересно ми е, като пляскате детето си, защото то се е разплакало за розовата близалка… Интересно ми е, когато бутате друго дете, за да може вашето да седне на седалката в залата за концерта… и когато бързате да излезете и ме притискате и смачквате, защото може би закъснявате за някъде?!...

Но… аз съм феникс и се раждам в очите на мама – там е топло и сигурно.

Раждам се в очите на госпожата ми по балет – там съм с криле и летя.

Раждам се, когато срещна възрастни, които спират да чуват само своите мисли, а чуват и моите. Такива, които носят в сърцата си искрица човечност и бъдеще за децата, такива, които не мислят само за себе си. Възрастни, които чуват детския копнеж за по-разумни действия, за повече толерантност. Да ми дават пример да бъда добра, дори и към различните от мен. Да оценявам това, което имам, и да не мисля, че то е малко, защото друг има повече от мен. Да решавам конфликтите си с уважение.

Ако днес има повече доброта, родена в сърцата, утре аз ще зная, че моята усмивка зависи от усмивките на другите. Тогава може би светът ще е мечтаното място за живеене, обляно в красота, уважение, съпричастност и вяра в хората!

 Ако мога, бих раздала цялото свое сърце, родено за щастие и любов, на всекиго, на когото му липсва – без страх, че ще обеднея. Защото зная, че винаги ще има някой да сподели с мен от своето, макар и малко, и аз ще го съхраня в сърцето си и ще го умножа!

Подпис:

(Вашето 11-годишно *Утре*, родено от сърцата ви)

*Андреа Станиславова Стефанова*

*Гр. Елхово, ул. „Вардар” №11, GSM: 0896 577 168, e-mail: andrea.stefanova03@gmail.com*

*V а клас, ОУ „Св. Паисий Хилендарски” – гр. Елхово, обл. Ямбол*